SZÁZÉVES HÍREK

1924

VÁLOGATTA ÉS SZERKESZTETTE
SOÓS GÁBOR – SOÓS ANNA

Személyes Történelem

2024

- Mi történt a „párisi olympián”?

- Hogyan lőtte meg Horger Antal tanár urat a felesége?

- Miért ítélték el az álfőhadnagyot?

- Hogyan tudósított a magyar sajtó Hitler peréről a sörpuccs után?

- Miért párbajozott a főispán és az alispán?

- Hogyan aratott a halál a világháborúból hátramaradt kézigránátokkal?

- Mi történt a feministák tiltakozó nagygyűlésén?

Ilyen és hasonló híreket olvashat 1924-ből. Egy évből, amely olyan sokban hasonlított a mára és amely olyan sokban különbözött tőle.

A Személyes Történelem Kiadó Százéves hírek sorozata évről évre válogat a korabeli sajtó cikkeiből. Reményeink szerint a sajtó közvetítésével jobban megérthetjük, hogyan élte meg a kor embere az egy évszázaddal ezelőtti mindennapokat.

szemelyestortenelem.hu

Tartalomjegyzék

Előszó

Egy költőt nyolchónapi fogházra ítéltek

Az olympiai keret

Újév napján hóvihar miatt több vonalon szünetelt a vasúti forgalom

A Rassay–Hegedűs-párbaj

A vízumkényszer megszüntetése a szomszédos államokkal

Négersorozás

Katasztrófa fenyegeti a középosztály háztartásait

Fölmentett feleséggyilkos

A Nyugdíjas Katonatisztek Naptára

Az Árvizsgáló Bizottság fellépett az élelmiszerpiac óriási árai ellen

Megint megdrágult a feltétes főzelék

Három magyar község visszacsatolása

Magyarok pörei a cseh-szlovák és román állam ellen

Párbajvétségért elitélték ifj. Horthy Istvánt

Amikor a földművelésügyi miniszternek fejéssel kell szaktudását bizonyítania

Telefón-nyomor

Rokkantak nyomorúsága

A cseh kommunisták és a »kémgyanús« Esterházy grófnő

Az elmult év kiállításainak tapasztalatai

Megoperálták az igazságügyminiszter feleségét

Klebelsberg Kunó sajtóperét szerdán tárgyalják

Meg van oldva a leggazdaságosabb fűtés problémája

Károlyi-pör

Az autóbusz halálra gázolt egy asszonyt

Kétezer csecsemő és kétezer szoptatós anya kap pasteurizált tejet

A tábla öt- és kéthavi államfogházra ítélte a Károlyista-érzelmű telefonkezelőnőket

Egy tizenhatéves leány bámulatba ejtette sakkjátékával a világmestereket

Nyolc vádlott a müncheni puccs bűnpörében

Izgalmas életmentés a Duna jegén

Az idén nem lesz kilenc órakor kezdődő tanítás

Két gyermeket megölt egy talált gránát

Megszigorította a numerus clausus alkalmazását a szegedi egyetem

József főherceg adománya a Tudományos Akadémiának

Csökken az olvasók száma

Fésüsmunkások sztrájkja

Nyilvánosság kizárásával megjelenő újság

Ujhelyi Nándort szeméremsértésért ismét elítélték

Elítélt álfőhadnagy

Az olympiai futbalcsapat

Életuntak

Őrültséget szimulálnak a csongrádi merénylők

Hitler és Ludendorff

Pisztolypárbaj a szatmári főispán és alispán között

Ha kell, még egyszer odaállunk az egyetem kapujába…

Somogyi Béla és Bacsó Béla özvegyei kártérítésért perlik a kincstárt és a gyilkossággal gyanúsítottakat

Kézigránát a Szent István-kórházban

Modern szakácsnő

Öngyilkos akart lenni hat éhező gyermeke miatt

Az első osztrák asszony-ügyvéd

A feministák tiltakozó gyűlése

Egy szinésznő öngyilkossági kísérlete

Fajvédő Arany, fajvédő Petőfi?

Az »Egy dollár« bemutatója

A körúti villamost az úttest közepére építik át

Piroska János multja

Adományok

Lenin halála

A nők bokája megvastagodott

Kártyázó asszonyok a pesti klubokban

Tűzzel vassal üldözik a köztársasági felfogást

A villamos elgázolt egy tanítónőt

A zsidóságnak nincs természettudományilag közös eredete

Egy rokkant tanító

A tojás vezet

Nem Pozsony, hanem Bratislava

Halálos végü kocsikázás

Felsült halottlátogatók

Az Exelsior Bár tulajdonosának a gyilkosa megszökött a fogházból

Magyarország válogatott vízipóló csapatát a társadalom küldje ki Párizsba!

A „Talmud magyarul”

Tűzjelző telefónokat állítsanak föl

Miért lőtt férjére Horger Antal egyetemi tanár felesége?

Február 18-án tárgyalják a kiskunhalasi rablógyilkos csendőr ügyét

Hatvanezer munkanélküli van Budapesten

Újabb vasúti szerencsétlenség a halálsorompónál

Szigorúan ellenőrzik a mozik műsorát

Kalinyn, Szinovjev és Csicserin dönt Lenin utódjáról

Negyven millió értékű részvény titokzatos eltűnése

Szabályozták a tej forgalmát

A Hitler-puccs főtárgyalása

Elítélt szerkesztők

Nem toboroz az idegen légió Magyarországon

Közvetlen telefónvonal Budapest és Belgrád között

Vak ember vak sorsa

Beengedik a magyar könyveket Romániába

Öngyilkos lett egy kis diák

Egy detektív lelőtte a stefániaúti gyilkost

Autó és magánfogat összeütközése

Véletlen vagy gyilkossági kísérlet

Csongrádon nyílt uccán inzultálták a merénylet egyik tanúját

Lisztjegyek beváltása

„Szeretnék meggyógyulni.”

Egyesített vármegyék

Pázmány tanár előadása a jiddis irodalomról

Nagy tűz pusztított a volt győri ágyúgyárban

Negyven oroszlán elszabadult egy filmfelvétel közben

A sakkozás háttérbe szorítja az ideg- és vagyonpusztító hazárdjátékokat

Borzalmas robbanás egy gyártelepen

Kiütéses tífusz-esetek

Szerecsenmosdatás

„Disznóhús helyett a meghalt anyóst lopták el.“

Della Donna Eugéniát meglopták

Holttest a Dunában

Iparostársainkat figyelmeztetjük,

Villamos összeütközés hurkaszürettel

Rosszkor, rossz helyen

A rendőrtisztviselők nyilatkozatot írtak alá, hogy nem tagjai politikai egyesületeknek

Egy rendőr agyonlőtte a vetélytársát

Az egyetemi hallgatók földet kérnek

Egy terménykereskedő félmilliárdot sikkasztott és azután elmegyógyintézetbe került

Az autóbiztosításról

Magyarabbak a magyaroknál

Egyetemi hallgatók megzavarták az R. U. R. premierjét

Csehszlovákia nem engedi be a magyar sajtótermékeket

Piroska Jánost éltették a Héjjas-párt kecskeméti zászlóbontásán

Pályázat népdal-egyvelegre

Young néger orvos játssza a Fehér és feketében a feketét

Ifj. Horthy István motorbiciklije elütött egy leányt

Ötezerszeresre drágult a bérkocsi

Hol vannak a kis autók?

Festményeket loptak Rippl-Rónaitól

Fölismerték a szülésznő lakásán talált hullát

Könyvek, amelyeket legjobban keresnek

Tizenöt Centimes egy kiló embercsont

Elvi jelentőségű ítélet a gyermektartási pörökben

Mikor a sáskaraj megállít egy személyvonatot

Sportszövetségek egymás ellen

Egy magyar képviselő Bukarestben

A kiskunhalasi rablógyilkos tizedes ügyében az ezredes-ügyész súlyosbításért fellebezett

Megindult a légi forgalom

Kommunista szervezkedés a vidéken

Gömbös hadászati bölcsességei

A 100 méteres úszás új világrekordja 57,4 mp

A Magyar Nemzeti Bank alakuló közgyűlése

Pisztolypárbajjal intézték el a Vitézi Szék bálján történt affért

Címbitorlás,

A mentők az éjjel egy órát késtek az új telefónrendszer miatt

»Férjem nem gentleman.«

Fiú legyen-e vagy leány?

6000

A nők rövid hajviselete halálra van ítélve

Négyszeres öngyilkossági kísérlettel békítette meg a feleségét

A tejvállalatok 700 koronával emelték a tej árát

A pápa magánlakosztályában dróttalan telefónt rendeztek be

Egy őrült pilóta rálőtt a londoni repülőgépre

Mozielőadásokat tartanak egy angol expresszvonaton

Alagút a La Manche csatorna alatt

Napi 14 órát dolgozni – Isten legszebb adománya

Rákoshegy és Rákos között telefónvezetéket loptak

Szabad-e orvosnak szinpadon fellépni?

B-lista a városházán

Válóperek Oroszországban

Itt a narancs! Jön a banán is!

Tizévi borzalom

Több millió dollárt örökölt egy újvidéki cselédleány

A háború magyar és olasz halottainak kicserélése

Agyonütéssel fenyegette feleségét

Miért vesztettek a magyarok Párizsban?

Egy revolveres zsidózás epilógusa

Pincérek a pincérlányok ellen

A drótnélküli telefón világnyelvet teremt

A rendőrség elkobozta Gömbösék májusi plakátját

Jön a rádióláz!

A tárnokuccai gyilkos exhumálta a felesége holttestét

Öngyilkos lett egy német hóhér

Ausztria elsőosztályú profikat vagy másodosztályú amatőröket állít ki ellenünk

Vízirepülőgépközlekedés Budapest és Wien közt

Bethlen Istvánról neveztek el egy főiskolát

Magyarország a sakk-olympiászon

Ezentúl aranyparitásban borotválnak

Hízókúra a Magas Tátrában

Felhívás a volt magyar hadifoglyokhoz

Megint zavargás volt az egyetemen

Fedák Sárit két órahosszat igazoltatták a rendőrségen

Filmfelvétel 2000 méter magasban

Vasárnap utoljára kerül bemutatásra az ejtőernyőugrás

Magyarok a párizsi olimpiai játékokon

Betörés

A dán rendőrfőnök automobil balesete

Megalakult a kispesti Mentőegyesület

Berugtak a fogházban

Ne játsz a tüzzel

Malacgyilkosság disznótor nélkül

Kinevezték az első magyar női detektivet

Huppa-huppa és társai

Aki még a cigányt is be akarta csapni

A párizsi olimpiász filmen

Nem tolvajok, hanem orgazdák

A Népszava és a Pesti Hirlap uccai árusitását eltiltották

Az egyetemi hallgatónők kongresszusa az eszperantóért

Szük már a Rókus az öngyilkosok részére

Már megint a futball-botrányok

Megszünik az internálótábor

Vasárnapi autótilalom

Eskütt ötévi fegyházat kapott

Conan Doyle és Lenin szelleme

Elitélt árdrágítók

Autószoptató állomások és világitó reklámoszlopok az utcán

Előszó

1924 már túl volt a nagy háború borzalmain, de még nem legyintette meg a 30-as évek dermesztő szele. Még napi valóság volt a súlyos infláció, de már közbeszéd tárgya lett a hidroplán (avagy vízirepülőgép) és a rádió (avagy dróttalan telefón). Még szedték áldozataikat a hátrahagyott robbanóanyagok, de már a rövid haj divatjáról értekeztek a tárcaírók. A fehérterror „hősei” még botrányokat okoztak, de a Fajvédő Párt megalakítása már jelezte, hogy a konzervatív konszolidáció a margóra szorította őket. Szokta az ország az utódállamiságát, de már nagy figyelemmel követte a párizsi olimpiát. Még mindig sokan gyalogoltak, de Fedák Sári már az autómobilján járt a városban, a budapestiek pedig villamosra és buszra szálltak. És már akkor is azzal szidták a magyar futballt, hogy régen jobb volt.

E kötet olyan cikkeket válogat, amelyek reményeink szerint megmutatnak valamit ezekből a száz évvel ezelőtti mindennapokból.

A híreket a korabeli helyesírással közöljük, legfeljebb a nyilvánvaló nyomdahibákat javítottuk. Egyes cikkeket rövidítettünk, ilyenkor a kihagyásokat „[…]” jelöli. A szerkesztői beszúrások szögletes zárójelbe kerültek. Esetenként a hosszú cikkeket több bekezdésre bontottuk a könnyebb olvashatóság érdekében.

A kiválasztott cikkeket szándékosan nem szerveztük tematikai egységekbe. Úgy hisszük, az olvasónak öröme lesz a változatosságban és a kor visszatérő témáinak felfedezésében.

A szerkesztők

Egy költőt nyolchónapi fogházra ítéltek

József Attila a Kékmadár című, időközben megszűnt szépirodalmi folyóiratban Lázadó Krisztus címen verset írt, amely miatt az ügyészség istengyalázás vétsége címen vádat emelt ellene. A mai főtárgyaláson József Attila kijelentette, hogy ő nem akart istengyalázást elkövetni; az önbizalmukat vesztett embereket akarja emberméltóságuk tudatára emelni versével. Az ügyész szerint ugyan rosszhiszeműség nem vezette a költőt, vádját azonban fentartja, mert egyes kifejezések mélyen sértik a vallásos érzést. Vámbéry Rusztem dr. védőbeszédében előadta, hogy a vers tartalma valójában egy primitív gondolkodású munkás fohászkodása Istenhez a szociális igazság megvalósítása végett. Mély vallásos hit nyilvánul meg a költeményben, párosulva az egyszerű műveltségű ember naivitásával, amely a társadalom hibáiért Istent teszi felelőssé. A Lázadó Krisztus metafora, nem Krisztust, hanem az örök emberinek minden emberben rejtőző isteni szikráját szimbolizálja. Vámbéry Ruszlem dr. ezután Adyra, Heinére és más nagy költőkre hivatkozott, akik szintén használtak hasonló szimbolikus kifejezéseket. A bíróság József Attilát nyolchónapi fogházra és 200.000 korona pénzbüntetésre ítélte. A vádlott fellebbezett.

(Világ, július 11.)

Az olympiai keret

Egy új műszót készítettek a Labdarúgók Szövetségében és olympiai keret nevet adtak annak a játékos-csoportnak, amelyből előreláthatólag az olympiai játékokra Párizsba utazó csapatot összeállítják. Az olympiai keretbe harminchárom labdarúgót jelölnek és ezek a szerződtetett olympiai tréner, Holits Rezső keze alatt készülnek majd a nagy összecsapásokra. Az olympiai keret harminchárom tagján kívül még vagy negyven játékost kísérnek figyelemmel a válogatást előkészítő bizottság tagjai és ha e pótkeret tagjai közül egyik-másik formájában feljavulna, akkor az olympiai tréner keze alá adják. Az olympiai keretet szerdán már össze is állítják, csütörtökre pedig nagyszabású megbeszélést tervez az MLSz, amelyen a kijelölt intézők és a sajtó képviselői megbeszélik az olympiai előkészületek részleteit. Az MLSz így szépen összeállította már a programot, de a csapatok még nagyban túráznak és azok a játékosok, akikre a legnagyobb szüksége van Magyarország válogatott csapatának, még spanyol, meg török földön mérkőznek. Az MLSz eredményesen szeretne szerepelni Párizsban, az áldozatoktól nem is riad vissza, a megbeszélésektől, az értekezletektől sem, de egytől visszariadt: a túrák letiltásától. Semmi szükség nem volt a téli túrákra, a válogatott jelöltek pihenőjének elvonására és ha egyik-másik játékosról - talán a legszükségesebbekről - le kell majd mondani, ezért a veszteségért csak önmagát okolhatja majd az MLSz.

(Világ, január 6.)

Újév napján hóvihar miatt több vonalon szünetelt a vasúti forgalom

Országszerte havazott. – A Dunának már csak a közepén zajlik a jég

Kétnapos szórványos havazás után újévre virradóra az ország minden részében megint havazott. A havazás általában gyenge volt, csak az ország északnyugati részében járt hófúvással.

A vasúti forgalom természetesen nagyon megérezte a hófúvást. Vác és Balassagyarmat között, továbbá a diósjenő-romhányi vonalon már két nap óta nem közlekedik vonat. Több szelvényhosszban a bevágásokat teljesen elfödte a hó. Emiatt előreláthatóan még ma sem járhatnak ezen a vonalon, a vonatok. Balassagyarmat különben egészen el van vágva a világtól, mert a hóvihar a balassagyarmat–aszódivonalon is lehetetlenné tette a közlekedést. Magyarnándor és Mohora között a 1222. személyvonat elakadt a hóban.

A budapest-szobi vonalon Vác és Göd között csak az egyik vágányt használhatják a Vonatok. A baloldali vágányt a magasan álló hó miatt el kellett zárni. Most hóeke dolgozik kint. Bicske és Szár között olyan hófúvós volt az éjjel, hogy Bicske bejáratnál az 1359. számú gyorstehervonat elakadt a hóba. A mögötte jövő 17-es számú személyvonatnak 127 percig kellett a nyílt pályán vesztegelnie, amíg a hóakadályt elhárították.

A múlt hét végén esett hó már csak Pécs és Bátaszék között teszi lehetetlenné a vasúti forgalmat. 120–150 centiméter magasan áll itt a hó és már négy napja nem járnak a vonatok.

A hőmérséklet nem változott. A kemény hideg tovább tart. Újév napján is erős fagy volt. -14 C és -22 C között, mozgott a hőmérséklet. Ma reggelre sem enyhült az idő. Cseng erről megint -21 C fokos hőmérsékletei jelentették. Itt volt a leghidegebb és Debrecenben aránylag legenyhébb idő, mert ott csak -13 C. fokot mutatott a hőmérő.

A Duna vize a partok mentén széles – 30-40 méteres méteres – sávon már megállt, csak a meder közepén zajlik még a jég. Ha a hideg tovább tart, a Duna hamarosan be fog fagyni.

(Az Est, január 3.)

A Rassay–Hegedűs-párbaj

Ma reggel történt meg Rassay Károly és Hegedűs György nemzetgyűlési képviselők párbaja a Fodor-féle vívóteremben. Rassay Károly segédei Horváth Zoltán és Létay Ernő voltak, Hegedűs György két segéde pedig Reischl Richárd és Barta János nemzetgyűlési képviselők. Eleinte Hegedűs támadott, csakhamar azonban Rassay vette át a támadást és három vágást mért ellenfele vállára és fejére, azonban a vágások laposra fordultak. Rassayt ugyancsak lapos vágás érte a homlokán. Az egymenetes párbaj a két fél harcképtelenségével végződött. A felek kibékültek.

(Világ, január 10.)

A vízumkényszer megszüntetése a szomszédos államokkal

Még nem sikerült megállapodásra jutni

Osztrák lapokban az utóbbi időben többször felbukkant az a hír, hogy Ausztria külügyi kormánya megpendítette a magyar kormánynál azt a tervet, hogy a vízumkényszert, amely oly súlyosan, megnehezíti a két állam polgárainak személyforgalmát, kölcsönösen szüntessék meg. Mint értesülünk, ilyen tapogatódzások osztrák részről valóban történtek. A magyar kormány szívesen belemenne a vízum eltörlésébe, de ennek útjában állnak azok a nehézségek, amelyek a többi szomszédos állam részéről mutatkoznak.

A vízumkényszer megszüntetését ugyanis Magyarország kívánatosnak tartja valamennyi utódállammal szemben.

Folytak is erre vonatkozólag előzetes tárgyalások, de míg Magyarország a külföldi állampolgárokkal szemben minden feltétel nélkül hajlandó elengedni a vízumot és megelégedni a személyazonosságot igazoló egyszerű útlevéllel, addig a szomszédos államok, elsősorban Cseh-Szlovákia, olyan kikötéseket állítottak fel, amelyek illuzóriussá tették a vízum megszüntetésének előnyeit.

Így aztán Ausztriával sem indult még meg érdemleges tárgyalás ebben az ügyben.

(Az Est, január 4.)

Négersorozás

A Belvárosi Színház soron következő újdonságában szerepel egy néger, aki ugyan csak egyszer megy keresztül a színen, mégis fontos személyiség és a rugója az egész cselekménynek. Ezt a szerepet egy valódi négerrel kell játszatni. A színház hetek óta keres négert, de nem talál. A jövő hétre már ki van tűzve a bemutató és néger még mindig nincsen. Most Gábor Dezső, a színház titkára, sorra járja a mulatóhelyeket azzal az utasítással, hogy a föld alól is teremtsen elő egy hamisítatlan négert.

(Az Est, február 14.)

Katasztrófa fenyegeti a középosztály háztartásait

Két hónap alatt száz százalékkal drágult a hús – A külföldi hús felével olcsóbb volna – A szabad állatkivitel hírére tomboló drágaság indult – Miért maradt el az idén az olcsó baromfiakció?

A sokat emlegetett középosztály, amelynek kétségbeejtő helyzetére, már annyi hivatkozás történt parlamentben, és azon kívül és amelynek a megmentése programjában szerepel valamennyi pártnak, ez a középosztály ma már odajutott, hogy nemcsak a naponkénti húsfogyasztásáról kell lemondania, hanem megfizethetetlenné vált számára az is, hogy legalább hetenként kétszer háromszor lásson asztalán húst.

Az elmúlt két hónapban 100 százalékkal emelkedett a csirke, pulyka, kacsa ára s majdnem ennyivel a sertéshús, borjú és marhahús ára.

Karácsony óta pedig olyan tempót vett az emelkedés, hogy ha a kormány közbe nem lép, a fixfizetésű emberek, háztartásait katasztrófa fenyegeti.

A főváros községi élelmiszerüzeme roppant erőt fejt ki,hogy útját állja, a rohamos drágulási folyamatnak, így a január 5-ig megállapított árjegyzékében 12.000 koronával szerepel a letisztított csirke, 10.000 koronával a pulyka kilója, holott ma a vidéken a termelő ugyanennyit kér az élő baromfiért. Az árjegyzékben 16.500 koronával szerepel a császárhús, a bőrös tarja, a karaj kilója, amikor a, termeld már magasabb árat kér. Hiába azonban minden erőlködése, az árakat nem bírja egyensúlyban tartani, mert a termelők diktálják az árakat, annál az egyszerű oknál fogva, hogy a kormány lehetetlenné tette a húsbehozatalt és kilátásba helyezte az állatkivitel teljes felszabadítását.

Ez utóbbi adott hatalmas lökést a húsárak ugrásszerű emelkedésének. A minap az állatvásáron egy gazdálkodó alkudozó vevőjének azt vágta arcába nem baj, ha nem is veszi meg a jószágot, jön a szabad kivitel, majd többet fog érte kapni.

A fogyasztókat képviselő szövetkezetek, üzemek azt mondják, jó, engedje meg a kormány az állatkivitelt, de engedje meg a hús és a zsír szabad behozatalát is. Rámutatnak arra, hogy, az agrár Magyarország húsárai messze túlhaladták a világpiaci paritást. 40 -50 százalékkal olcsóbb húst tudnának a hazai fogyasztóknak adni, ha a húsra és zsírra újabban kirótt vámtételeket lemérsékelnék és megengednék az argentínai s más külföldi, hús behozatalát.

A kormány, nyilván az agrárérdekeltségek nyomására – mondják – az 1922. évi állapotokhoz képest aránytalanul rosszabbá tette a fogyasztók helyzetét 1923-ban. Az oly fontos közszükségletű cikk a rizs behozatala, például tavaly szabad volt. Az importőrök nagy versenye lenyomta a rizs árát. Erre jött egy kormányintézkedés, amely kontingenshez kötötte a behozatalt.

Tavaly, karácsonykor a községi élelmiszerárusító üzemek egymillió kilogram olcsó baromfit hozták piacra. Ez akkor lenyomta a termelők, a kereskedők árait is, lenyomta a marhahús, sertéshús árát.

Az idén, egyetlen kiló olcsó baromfi nem került a fogyasztóhoz, mert míg tavaly az exportált baromfi után természetben kellett leadni a kiviteli illetéket, az idén pénzben. Emellett az a sajátságos, hogy az idei export sokkal kisebb, mint a tavalyi, mert míg akkor a természetben leadott baromfi szabályozólag hatott az árakra, az exportőrök normális árakon vásárolhattak a termelőktől, az idén a termelők többet kértek a világpiaci áraknál is.

A fogyasztási szövetkezetek, a kereskedők nyíltan hangoztatnák, hogy a kormány a fogyasztókat teljesen kiszolgáltatta a termelőknek s maholnap kenyéren és vízen fog tengődni az a középosztály, amelynek vállain akarják felépíteni – az ünnepi beszédekben, – az új Magyarországot.

(Az Est, január 4.)

Fölmentett feleséggyilkos

Jakab Sándor közhonvéd gyilkosság vádjával terhelten állott ma a katonai törvényszéken Apáthy Jenő dr. alezredes hadbíró itélőtanácsa előtt. Az volt a vád ellene, hogy 1915 április 13-án Magyar-Ujfalu községben feleségét négy revolverlövéssel megölte. A mai főtárgyaláson a vádlott előadta, hogy felesége olyan életmódot folytatott, amely nem tetszett neki és emiatt többször szóváltás volt közöttük. Többször kérlelte, hogy változzék meg, azonban az asszony folytatta régebbi életmódját. Egyszer kijelentette, előtte, hogy hajlandó megbocsátani neki, térjen vissza hozzá. Ekkor felesége oly durván viselkedett vele szemben, hogy felindulásában előrántotta revolverét és agyonlőtte. A bíróság több tanút hallgatott ki, akik igazolták a vádlott előadását. Kijelentették, hogy Jakabiné léha, ledér életmódot folytatott. A meghallgatott orvosszakértő véleménye szerint alaposan feltételezhető, hogy a vádlott a bűncselekmény elkövetése idején önkívületi állapotban követhette el tettét. A bíróság a szakvélemény alapján fölmentette a vádlottat.

(Világ, január 6.)

A Nyugdíjas Katonatisztek Naptára

Hasznos könyvet állított össze Ladányi János, a NyUKOSz szerkesztője, azokról a rendeletekről és kedvezményekről, amelyeket minden nyugdíjas állományú lisztnek és özvegynek a saját érdekében tudnia kell. A könyvnek komoly értéket adnak a NyUKOSz előkelő tagjainak tollából közölt cikkek. A tartalmas könyvet a NyUKOSz vezetőiről készített eredeti rajzok illusztrálják. Ára 5000 korona. Megrendelhető a kiadóhivatalnál. Nagykorona ucca 13.

(Világ, január 10.)

Az Árvizsgáló Bizottság fellépett az élelmiszerpiac óriási árai ellen

Az a példátlan mérető drágaság, amely az esztendő utolsó két hetében példátlan hevességgel tomboltak az élelmiszerek piacán, úgy látszik, magára vonta az Árvizsgáló Bizottság figyelmét is. Az utóbbi napokban állandóan ellenőrző detektívek járták a budapesti piacokat, mindenütt felírták az árakat, de különösen a húsiparosok ára iránt érdeklődtek. Mindenütt bekérték a kalkulációkat, a számlákat, egyénenként beidézik őket kihallgatásra az Árvizsgáló Bizottsághoz, hogy igazolják, miért kellett a húsáraikat ilyen mértékben fölemelni?

A vásárcsarnoki húsárusok körében az Árvizsgáló Bizottság eljárása miatt rendkívül nagy felzúdulás tapasztalható. Elkeseredetten hangoztatják, hogy miért éppen őket vonják felelősségre a magas húsárakért, amikor ők csak az élőállatok megdrágulásával arányosan emelik az árakat. Erről a kérdésről munkatársunk előtt a következőképpen nyilatkoztak ma a központi vásárcsarnokban:

– A legbizonytalanabb helyzetben vagyunk. Nincsen ugyanis megszabva, hogy a húsiparosoknak hány százalék hasznot szabad számítaniok? Az Árvizsgáló Bizottság az eddigi gyakorlat alapján tíz százalék bruttóhasznot szokott engedélyezni, a húsiparosok azonban már több ízben sürgették ennek a haszonkulcsnak félemeletet, rámutatva arra, hogy a jelenlegi kis forgalom mellett ez a tízszázalékos bruttóhaszon még az óriási adóterhek, házbérek és napireszik fedezésére sem elegendők. Másrészt pedig nem kell hosszabban magyarázni, mennyire megcsökkent a vásárlóközönség húsfogyasztása, ezzel szemben pedig a húsiparosság körében a konkurencia dúl, mert míg fővárosi húsiparotok ipartestületének békében 300-400 tagja volt, addig most a tagok száma meghaladja az ezret is. Elképzelhető tehát, hogy mily elkeseredett konkurencia emészti a húsiparosságot akkor, amikor a húsárak, (…?…) magas volta mellett a húsevés valóságos luxussá vált.

– Az Árvizsgáló Bizottság detektívjei megint napok óta ellenőrzik a húsiparosokat, pedig az igazi darázsfészekbe nem, mernek belenyúlni. Ugyanazon a napon, amikor az összes vásárcsarnoki húsárusokat felírták, mert például a sertéshús kilóját 17–18.000 koronáért mérték kicsinyben, a lehúzott sertés nagybani ára 16-17.000 korona körül mozgott. Az árak emelkedésért mindig csak a közvetítő kereskedőket vonják felelősségre és sohasem a termelőt, mert kimondják, hogy a termelő nem lehet árdrágító.

Az Árvizsgáló Bizottságnál most folynak a kalkulációk, váljon méltányosak-e azok a magas, árak, amelyek jelenleg a vásárcsarnokban uralkodnak. A beterjesztett számlák, könyvek átvizsgálását most végzik és ezek alapján dönt az Árvizsgáló Bizottság további eljárásáról.

(Az Est, január 4.)

Megint megdrágult a feltétes főzelék

Csak nemrégiben emelték a leves és a főzelékfeltét árit 1750 koronára s most ismét rendelet jelenik meg ma, vasárnap, amely arról szól, hogy az anyagárak rohamos emelkedése miatt sz Árvizsgáló Bizottság elnöke kénytelen ezeknek az ételeknek az árát fölemelni. Az új árak ma, vasárnap lépnek életbe s a következők: Leves (húsleves vagy hamisleves) 270 korona, fényűzési adóval 300 korona főzelék feltéttel 1900 korona, oly helyeken, ahol fényűzési adót is számítanak, 2100 korona. Ezentúl tehát vacsorára 2100 koronáért megengedhetjük magunknak a feltétes főzelék élvezésének luxusát.

(Világ, január 6.)

Szolnoki elvtársak a Népszavakönyvkereskedés kiadásában megjelent könyveket kedvezményes (törlesztéses) fizetési feltételek mellett megszerezhetik a párttitkárnál (Munkásotthon, pártszoba).

Három magyar község visszacsatolása

A nagykövetségi konferencia döntése alapján a legközelebbi napokból a cseh-szlovák köztársaság tartozik a salgótarjáni terület három tótrakta községét, 3500 lélétszámmal átengedni Magyarországnak.

A visszajuttatás úgy fog történni, hogy katonaság szállja meg és veszi birtokba ezeket a községeket. A Szeszko Szlavo szerint a napokban az illető három helység lakosságának egy küldöttsége járt Pozsonyban s azt kérte, hogy a három falu népe kanton menedékjogot Cseh-Szlovákia területén, mert alakosság attól fél, hogy gazdasági hátrányai fognak származni abból, ha magyar fennhatóság alá kerül.

A prágai Cszeszke Szlovo híradásának második része annál kevésbé valószínű, mert hiszen köztudomású, hogy a határkiigazító bizottságban, amely Semeskőújfalunak és még két községnek Magyarországhoz való visszacsatolás, javasolta annakidején, még a nagyköveti konferenciának, az antantbeli, tagokon kívül csehek is ültek. A hír ezenkívül már csak azért sem lehet igaz, mert a három község lakossága maga is a visszacsatolás mellett nyilatkozott.

(Az Est, január 4.)

Magyarok pörei a cseh-szlovák és román állam ellen

Ezer keresetet adtak be a hágai döntőbírósághoz

A trianoni békeszerződés ad hoc bíróságot létesített Hágában azzal a rendeltetéssel, hogy magyar állampolgároknak az utódállamokkal szemben való magánjogi természetű pörös ügyeiben a döntést meghozza. A kereseteket a Cseh-Szlovákia és Románia ellen indított pörökben az első terminus szerint 1923 december 31-ig kellett benyújtani a hágai döntőbírósághoz.

A békeszerződésnek ez a rendelkezése, sajnos, nem vált eléggé közismertté, mert a külügyminisztérium nem hívta fel kellő nyomatékkal és megfelelő széles körben az érdekeltek figyelmét erre a nagy anyagi jelentőségű ügyre, úgyhogy, az akciót, jobban informált érdekelteknek egy lelkes csoportja vette kezébe, amelynek élén Költő Ignác, volt marostordai alispán áll. Ez a csoport fáradságot nem kímélve, a lehetőség szerint kikutatta a Cseh-Szlovákiából és Romániából kiszorított magyarok címeit s megmagyarázta nekik, hogy jogtalanul elkobzott javaik visszapörlésére módot ad a hágai döntőbíróság. A széles körben megindított agitáció eredménye az lett, hogy mintegy ezer keresetet terjesztettek be Magyarországból a hágai bíróság elé.

Ezek javarésze birtokpör. Tudni kell, hogy csak speciális sérelmekkel lehet a hágai bíróság elé fordulni, mert azokban az ügyekben, amelyekben a cseh-szlovákiai, vagy erdélyi birtokreform általános rendelkezései miatt érte anyagi kár a magyarokat, a hágai döntőbíróság nem illetékes határozni. Nagyon sok magyar állampolgárt ért azonban egyéni sérelem. Sok erdélyinek és felvidékinek egyszerűen kisajátították a birtokát, erdejét, vagy házát ingyen, vagy nevetséges alacsony áron és adtak érte olyan kincstári utalványokat, amelyeket sehol sem váltanak be. Óriási vagyonokat és vagyonértékű követeléseket pörösítenek tehát a csehszlovák és a román állammal szemben, de tekintettel arra, hogy nagyon sok károsultnak nem volt annyi pénze, amennyi a keresetek elkészítésének ügyvédi költségeire kellett volna, sokan vannak, akik ezért veszni hagyták követelésüket.